b'\n_START_ARTICLE_\nAnna Wintour\n_START_SECTION_\nZgodnje \xc5\xbeivljenje in dru\xc5\xbeina\n_START_PARAGRAPH_\nAnna Wintour se je rodila v povojnem Londonu leta 1949 Charlesu Wintouru in Eleanor \xc2\xbbNonie\xc2\xab\xc2\xa0Trego Baker. V dru\xc5\xbeini so bili \xc5\xa1e trije bratje (Annin tretji brat Gerald je \xc5\xa1e kot otrok umrl v prometni nesre\xc4\x8di) in sestra. Njen o\xc4\x8de Charles je bil med letoma 1959 in 1979 urednik \xc4\x8dasnika London Evening Standard in je h\xc4\x8deri svetoval, kako je treba \xc4\x8dasopis prilagoditi \xc4\x8dasu. Anna se je za modo za\xc4\x8dela zanimati \xc5\xbee kot najstnica. \xc5\xa0olala se je na North London Collegiate School. v starosti 14 let je za\xc4\x8dela nositi znamenito  pri\xc4\x8desko na pa\xc5\xbe.\n_START_SECTION_\nKariera\n_START_PARAGRAPH_\nSvojo novinarsko kariero v svetu mode je za\xc4\x8dela v Veliki Britaniji, kjer je delala pri dveh \xc4\x8dasopisih, nato pa se je s svojim takratnim partnerjem preselila v Zdru\xc5\xbeene dr\xc5\xbeave Amerike, kjer se je zaposlila pri \xc4\x8dasopisih New York in House & Garden, po vrnitvi v London pa je bila med letoma 1985 in 1987 urednica britanske izdaje \xc4\x8dasopisa Vogue. Naslednje leto je prevzela urednikovanje ameri\xc5\xa1ke izdaje Vogua in \xc4\x8dasopis osredinila nasploh na \xc5\xbeivljenjski slog, ne le na modo.\n_START_SECTION_\nZasebno \xc5\xbeivljenje\n_START_PARAGRAPH_\nIz zakona s pediatri\xc4\x8dnim psihiatrom Davidom Shafferjem, s katerim se je poro\xc4\x8dila leta 1984, ima sina Charlesa (rojen 1985) in h\xc4\x8der Katherino (znano tudi pod nadimkom Bee, rojeno 1987). Anna in David sta se leta 1999 lo\xc4\x8dila. _NEWLINE_Anna Wintour velja za \xc4\x8dlovekoljubko, med drugim podpira \xc5\xa1e neuveljavljene modne oblikovalce. Kot organizatorka ve\xc4\x8d dobrodelnih prireditve je za bolnike z aidsom pomagala nabrati ve\xc4\x8d kot 10 milijonov dolarjev._NEWLINE_Pravi, da zjutraj vstaja vedno pred 6. uro, nato igra tenis, si uredi pri\xc4\x8desko in li\xc4\x8dila in \xc5\xa1ele nato se odpravi na uredni\xc5\xa1tvo revije. Na modne dogodke prispe vedno zgodaj.  Na zabavah obi\xc4\x8dajno ne ostane dlje kot 20 minut, v posteljo pa le\xc5\xbee vedno ob 22.15. Znana je po strogem nadzoru nad vizualno vsebino revije. Zaradi hladnega in vzvi\xc5\xa1enega obna\xc5\xa1anja so ji nadeli vzdevek \xc2\xbbnuklearna Wintour\xc2\xab\xc2\xa0(angle\xc5\xa1ko Nuclear Wintour, besedna igra, ki se izgovarja zelo podobno izrazu nuclear winter - jedrska zima)._NEWLINE_Je ena od velikih podpornic Demokratske stranke in je podprla tako kampanjo Baracka Obame kot Hillary Clinton.'